Tin minuman

Tin minuman (Jawi: تين مينومن) atau kupi (Jawi: کوڤي) dalam loghat Kelantan ialah bekas logam direka bagi menyimpan cecair yang boleh dibuka dan diminum terus. Pelbagai minuman boleh disimpan dalam bekas seumpama ini baik yang ringan berkarbonat, beralkohol, jus buah, teh, minuman tenaga dan sebagainya.

Ia lazim diperbuat daripada aluminium (75% yang dihasilkan seluruh dunia) atau keluli berlapis timah (25%). Sekitar 370 bilion tin dihasilkan setiap tahun.

 Mekanisme 

 Pop-tab 
Tab ini dipasangkan pada suatu rivet di permukaan tin di mana tab ini akan ditarik mengoyakkan sedikit permukaan tersebut.

Tab jenis ini didapati sangat berbahaya kerana boleh tercabut dan masuk ke dalam air tin yang diminum.

 Ring-pull 
Kaedah ini dipatenkan pada 1975 memperkenalkan kaedah pembukaan yang lebih diperbaiki di mana tab ini bertindak sebagai tuil menekan alur sebahagian tudung tin sehingga terkoyak lalu melipat koyakan tersebut di bawah tudung tin sekaligus mengurangkan kecederaan dan sampah terhasil oleh tab yang boleh ditanggalkan. 

 Ukuran 
Isipadu tampungan kaleng-kaleng ini berbeza mengikut peraturan ditetapkan dari negara ke negara. Minuman-minuman ringan di Malaysia dan Singapura paling kerap dijual berisipadu 300 ml untuk minuman tidak berkarbonat dan 325 ml untuk minuman berkarbonat. Saiz 330hingga 350 ml terhad kepada minuman yang diimport yang biasanya berharga jauh lebih mahal daripada minuman tempatan. Bekas minuman yang dijual di Indonesia pula (tin disebut sebagai "kaleng minuman") biasanya 330 ml.

Kedua-dua Malaysia dan Indonesia menetapkan isipadu tin yang dibenarkan untuk minuman keras seperti bir pada 320ml.

 Rujukan 

 Pautan luar 
 The Ingenious Design of the Aluminum Beverage Can – video penerangan reka bentuk tin minuman oleh Prof. William S. Hammack dari Universiti Illinois

Kategori:Pembungkusan